**Proces - verbal**

**al ședinței ordinare a Consiliului Județean Vrancea**

**din data de 11 septembrie 2025**

În data de 11 septembrie 2025, la sediul Consiliului Județean Vrancea din Focșani, b-dul Dimitrie Cantemir nr. 1, a avut loc ședința ordinară a Consiliului Județean Vrancea. Lucrările ședinței au fost conduse de președintele Consiliului Județean Vrancea, domnul Nicușor Halici.

**Președintele Consiliului Județean Vrancea, domnul Nicușor Halici,** a deschis ședința ordinară, convocată prin Dispoziția nr. 218 din 5 septembrie 2025, cu îndeplinirea procedurilor legale în materie. Ședința s-a desfășurat cu prezența fizică a aleșilor locali, caracterul public al acesteia fiind asigurat prin publicarea pe site a minutei, imediat după ședință și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, la începutul ședinței, prezenți fiind 28 de consilieri județeni din 32 de consilieri județeni în funcție. Absenți au fost domnii: Onia Cristian, Mărgărit Florin, Toader Constantin, Pîslaru Sorin.

La dezbaterea punctului 5 al ordinii de zi a venit domnul Onia Cristian, moment de la care au fost prezenți 29 de consilieri județeni.

**Președintele Consiliului Județean Vrancea, domnul Nicușor Halici,** a precizat că au fost îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de resort și de avizele comisiilor de specialitate.

În conformitate cu prevederile legale, domnul președinte Nicușor Halici a dat cuvântul doamnei secretar general al județului, Raluca Dan pentru a supune spre aprobare procesele -verbale ale ședințelor extraordinare din 18 august, 26 august, 3 septembrie convocata de îndată și 8 septembrie 2025.

**Fiind supus votului, procesul-verbal al ședinței extraordinare din 18 august 2025 a fost aprobat cu unanimitate de voturi.**

**Fiind supus votului, procesul-verbal al ședinței extraordinare din 26 august 2025 a fost aprobat cu unanimitate de voturi.**

**Fiind supus votului, procesul-verbal al ședinței extraordinare convocată de îndată din 3 septembrie 2025, a fost aprobat cu unanimitate de voturi.**

**Fiind supus votului, procesul verbal al ședinței extraordinare din 8 septembrie 2025 a fost aprobat cu unanimitate de voturi.**

**Președintele Consiliului Județean Vrancea, domnul Nicușor Halici** a propus suplimentarea ordinii de zi cu 4 (patru) proiectele de hotărâri definitivate după convocarea ședinței, proiecte care au parcurs etapele impuse de Codul Administrativ, având rapoartele și avizele cerute de lege:

**16** „Declanșarea procedurii de selecție a administratorilor SOCIETĂȚII SERVICII PUBLICE VRANCEA S.R.L., pentru un mandat de 4 ani**”**

**17** ,,Aprobarea depunerii proiectului „Mausoleul de la Mărășești – Istoria care prinde viață” și a cheltuielilor legate de proiect”

**18** ,,Aprobarea reorganizării aparatului de specialitate al Consiliului Județean Vrancea”.

**19** ,, Aprobarea rectificării bugetelor proprii ale Județului Vrancea pentru finanțarea Unității Administrativ – Teritoriale Județul Vrancea şi a instituțiilor publice de sub autoritatea Consiliului Județean Vrancea, pe anul 2025”.

**Atât suplimentarea ordinii de zi, cât și ordinea de zi a ședinței în integralitatea sa, au fost aprobate cu unanimitate de voturi, cu includerea celui de-al cincilea punct suplimentar** ,, **Diverse”.**

Președintele consiliului județean a reamintit consilierilor prezenți obligația de a nu participa la adoptarea proiectelor de hotărâri în care ar putea fi în conflict de interese, menționând totodată că nu a fost depus niciun amendament la proiectele de hotărâri supuse dezbaterii.

**S-a trecut la dezbaterea proiectelor de hotărâri înscrise pe ordinea de zi:**

**La punctul 1** proiectul privind „*Aprobarea Regulamentului de funcționare al Comisiei Tehnice de Amenajare a Teritoriului și Urbanism și a componenței nominale a acesteia”*.

**Președintele Consiliului Județean, domnul Nicușor Halici**, a precizat că proiectul de hotărâre se aproba cu vot deschis, chiar dacă este vorba de numirea unor persoane, întrucât acestea sunt specialiști desemnați de instituții, iar voința acestora nu putea fi exprimată prin vot secret.

**Fiind supus votului, proiectul de hotărâre a fost adoptat în unanimitate.** (29 voturi ”pentru”)

**La punctul 2** proiectul „*Modificarea componenței Comitetului pentru accelerarea procesului de dezinstituționalizare şi de prevenire a instituționalizării la nivelul județului Vrancea”*.

**Președintele Consiliului Județean, domnul Nicușor Halici**, a precizat că, la fel ca în cazul proiectului anterior, și acest proiect de hotărâre se aproba cu vot deschis, procedura fiind similară.

**Fiind supus votului, proiectul de hotărâre a fost adoptat în unanimitate.** (29 voturi ”pentru”)

**La punctul 3** proiectul privind *„Validarea componenței Autorității Teritoriale de Ordine Publică Vrancea”.*

Președintele Consiliului Județean, domnul Nicușor Halici, a menționat că prin acest proiect de hotărâre se înlocuiește un membru de drept, nefiind necesară procedura de vot secret. S-a menționat că prin vot se validează doar calitatea de membru a noii persoane desemnate de instituția care făcea parte de drept din acest organism.

**Fiind supus votului, proiectul de hotărâre a fost adoptat în unanimitate.** (29 voturi ”pentru”)

**La punctul 4** proiectul privind „*Insușirea proiectului de stemă a Județului Vrancea* ”.

**Fiind supus votului, proiectul de hotărâre a fost adoptat în unanimitate.** (29 voturi ”pentru”)

În timpul ședinței s-a alăturat domnul consilier județean Onia Cristian. Cvorumul ședinței fiind de 29 consilieri județeni din totalul de 32 de consilieri județeni în funcție, la care s-a adăugat președintele consiliului județean.

**La punctul 5** proiectul privind *„Neexercitarea dreptului de preempțiune la vânzarea imobilului monument istoric, cod VN-II-m-B-06478 situat în Municipiul Focșani, str. Tăbăcari, nr.5 A, județul Vrancea* ”.

**Președintele Consiliului Județean, domnul Nicușor Halici**, a menționat că, în anul 2025, autorităților publice locale le este interzis prin lege să achiziționeze imobile, motiv pentru care nu exista nicio altă opțiune juridică, cu excepția situației în care ar fi existat o altă interpretare. Acesta a precizat că avizul acordat este, mai degrabă, de natură formală, pentru a permite tranzacționarea imobilelor respective. A adăugat că ar fi fost util ca în lege să fie prevăzută o completare care să stabilească faptul că, având în vedere interdicția menționată, nu mai este necesar avizul autorităților locale. Totuși, întrucât obligația este în vigoare, Consiliul Județean trebuia să o respecte.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 6** proiectul privind “ *Modificarea Hotărârii Consiliului Județean Vrancea nr. 152/21.06.2024”*.

**Președintele Consiliului Județean, domnul Nicușor Halici**, a precizat că acest proiect de hotărâre are în vedere documentația de licitație pentru vânzarea masei lemnoase aferentă unui număr de 147 de arbori, cu un volum total brut de 408,32 metri cubi. Având în vedere creșterile anuale înregistrate la acești arbori, precum și faptul că au avut loc mai multe licitații, volumele s-au modificat în plus, motiv pentru care trebuia adaptată hotărârea Consiliului Județean la noul volum identificat de către Ocolul Silvic.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 7** proiectul privind „*Aprobarea încheierii protocolului între Administrația Națională „Apele Române” prin Administrația Bazinală de Apă Siret și Unitatea Administrativ-Teritorială Județul Vrancea prin Consiliul Județean Vrancea în scopul realizării obiectivului de investiții* *„Pod din beton armat pe DJ 205B, peste râul Șușița, localitatea Satu Nou, oraș Panciu, județul Vrancea, L=155.00 m, km 49+870”, județul Vrancea”*.

**Președintele Consiliului Județean, domnul Nicușor Halici,** a menționat că, printre categoriile de lucrări aferente podului aflat pe drumul județean în cauză, erau necesare și lucrări de amenajare a albiei râului Șușița. Acesta a precizat că suprafața afectată de aceste lucrări se afla în administrarea Administrației Bazinale de Apă Siret – Bacău, motiv pentru care este necesar un proiect de hotărâre care să aprobe transmiterea dreptului de administrare.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 8** proiectul privind*“Actualizarea elementelor de identificare și a valorilor de inventar ale unor bunuri din cadrul anexei inventarului bunurilor care aparțin domeniului public al județului Vrancea*”.

**Președintele Consiliului Județean, domnul Nicușor Halici**, a arătat că adoptarea proiectului de hotărâre este justificată nu doar de necesitatea acestuia, ci mai ales de modificările intervenite între momentul ultimei aprobări și caracteristicile tehnice și economice ale imobilelor, așa cum reiese din ultimul inventar și din documentațiile cadastrale care stau la baza intabulării drepturilor de proprietate. A subliniat că, din acest motiv, este imperios necesară adoptarea proiectului de hotărâre privind actualizarea inventarului bunurilor din domeniul public al județului.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 9** proiectul privind „*Actualizarea inventarului bunurilor aparținând domeniului public al județului Vrancea pentru imobilul Spital de Psihiatrie Cronici Dumbrăveni, identificat la poziția 196 în anexa domeniului public al Județului Vrancea"*.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 10** proiectul privind *“Actualizarea Devizului general și a indicatorilor tehnico-economici pentru obiectivul de investiție „Consolidare şi reabilitare pod din beton armat pe D.J. 205D, km.1+405,peste pârâul Cheii, comuna Valea Sării ”*.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 11** proiectul privind ,,Modificarea Hotărârii Consiliului Județean Vrancea nr. 171/30.07.2024 privind aprobarea Regulamentului de organizare și funcționare al aparatului de specialitate al Consiliului Județean Vrancea*.*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 12** proiectul privind ,*Aprobarea Procedurii de închiriere a bunurilor imobile din domeniul public și privat al Județului Vrancea”*.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 13** proiectul privind privind *„Solicitarea trecerii bunului ”Pasaj Superior KM 218+905” situat în orașul Mărășești, din domeniul public al statului și administrarea Ministerului Transporturilor și Infrastructurii în domeniul public al județului Vrancea și administrarea Consiliului Județean Vrancea”*.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 14** proiectul privind “*Actualizarea Devizului general și a indicatorilor tehnico-economici pentru obiectivul de investiție* *„Modernizarea infrastructurii rutiere de drumul județean dintre localitățile Focșani-Golești-Vârteșcoiu-Odobești cu conectivitate directă la rețeaua TEN-T”, cod SMIS 328595 ”*

**Fiind supus votului, proiectul de hotărâre a fost adoptat în unanimitate.** (30 voturi ”pentru”).

**La punctul 15** proiectul privind *„Aprobarea* *Regulamentului de funcționare, întreținere și utilizare a bazei sportive Stadionul “Tineretului” Focșani.*

**Președintele Consiliului Județean, domnul Nicușor Halici**, a solicitat să se aibă în vedere faptul că, din conținutul articolului 7 al anexei la proiectul de hotărâre supus votului, urmează să fie eliminate bunurile imobile „Pavilion administrativ”, „Spații administrative”, „Grupuri sanitare” și „Chioșc”. De asemenea, din anexa nr. 2 la regulament, urmează să fie eliminate bunurile „Vestiar”, „Grup sanitar” și „Acces tribune”, întrucât, în urma expertizei tehnice, acestea au fost încadrate în clasa de risc seismic I și nu puteau fi puse la dispoziția beneficiarilor. În locul acestora urma să fie adăugată pista de atletism.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 16** proiectul privind privind *„**Declanșarea procedurii de selecție a administratorilor SOCIETĂȚII SERVICII PUBLICE VRANCEA S.R.L., pentru un mandat de 4 ani”.*

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 17** proiectul privind *„Aprobarea depunerii proiectului „Mausoleul de la Mărășești – Istoria care prinde viață” și a cheltuielilor legate de proiect”.*

**Președintele Consiliului Județean, domnul Nicușor Halici**, a menționat că, așa cum era precizat în referatul de aprobare, proiectul viza o finanțare de maximum 250.000 lei. Acesta a arătat că termenul de depunere era 30 septembrie 2025, conform principiului „primul venit, primul servit”.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

**La punctul 18** proiectul privind *„Aprobarea reorganizării aparatului de specialitate al Consiliului Județean Vrancea”.*

**Președintele Consiliului Județean, domnul Nicușor Halici**, a amintit că, la una dintre ședințele anterioare, Centrul Cultural a fost încadrat, prin votul consilierilor județeni, ca așezământ cultural, instituție gazdă de spectacole și/sau concerte, iar la sfârșitul săptămânii precedente instituția a fost înregistrată în Registrul Artelor Spectacolului. În acest context, posturile alocate Centrului Cultural trebuiau redistribuite, pentru a respecta numărul de posturi stabilit prin Ordinul Prefectului nr. 167/2025. Președintele a menționat că posturile ce fac obiectul proiectului de hotărâre nu sunt bugetate, iar prin această redistribuire se respecta plafonul sumelor alocate cu această destinație. Totodată, a precizat că posturile nu pot fi eliminate, întrucât acestea sunt prevăzute prin ordin al Prefectului. De asemenea, a arătat că decizia legislativă urmează să fie analizată după publicarea în Monitorul Oficial al României, actul normativ privind administrația publică locală. În funcție de conținutul acestuia, va veni cu un nou proiect de hotărâre privind reorganizarea aparatului de specialitate.

**Domnul Cel-Mare Ionel, consilier județean**,a intervenit și a arătat că situația nu este foarte clară, având în vedere că, în prezent, coaliția de guvernare este de acord și susține necesitatea reorganizării tuturor instituțiilor publice. Acesta precizează că nu este împotrivă și nu dorește ca cineva din aparatul Consiliului Județean să fie concediat, însă ridică problema posturilor vacante. Menționează că există aproximativ 20 de posturi vacante în statul de funcții al Consiliului Județean și că, prin acest proiect, se propune suplimentarea cu încă 36 de posturi. Domnul consilier întreabă dacă este oportun ca, în acest moment, Consiliul Județean să aprobe suplimentarea statului de funcții, chiar dacă posturile nu sunt bugetate. De asemenea, face referire la intenția Guvernului de a reduce cu 40% posturile din aparatul administrativ și exprimă îndoieli cu privire la modul în care această reducere va fi aplicată, respectiv dacă se va raporta la posturile vacante sau la cele ocupate.

**Președintele Consiliului Județean, domnul Nicușor Halici**, a răspuns întrebărilor adresate și a precizat că aspectele legate de reorganizarea instituțiilor publice pot fi discutate, dar deciziile pot fi luate doar raportat la cadrul legal existent. Acesta a menționat că, în prezent, cadrul legal prevede un număr de 395 de posturi pentru administrația publică județeană, care trebuiau menținute. A arătat că orice modificare realizată în lipsa unei propuneri legislative de „lege ferenda” sau a unei reglementări publicate în Monitorul Oficial ar fi expus Consiliul Județean unui risc de nelegalitate.

Președintele a subliniat că, de la preluarea mandatului și până în prezent, nu a fost angajată nicio persoană în cadrul Consiliului Județean și nici nu este prevăzută vreo angajare în perioada următoare. A arătat că intenția administrației este o reorganizare menită să funcționalizeze instituția și structurile subordonate, pentru a crește eficiența și impactul pozitiv asupra dezvoltării județului, fără a fi vorba despre restructurare sau suplimentarea aparatului administrativ.

De asemenea, a menționat că eventualele modificări de personal urmează să fie făcute numai după publicarea în Monitorul Oficial a unei decizii legislative clare privind procentul de reducere a posturilor și modul în care aceasta se aplica. A arătat că toate discuțiile referitoare la o reducere de 40% sau 25% la posturile vacante ori ocupate, sunt în acest moment doar speculații, iar decizia finală urmează să fie luată de Coaliția de guvernare și de Guvern sau Parlament.

În încheiere, președintele a subliniat că nu are în vedere suplimentarea aparatului administrativ sau a numărului de posturi și a amintit că, la aprobarea bugetului din luna aprilie 2025, a fost operată o diminuare a costurilor de funcționare, tendință care urmează să fie menținută. A reiterat faptul că toate măsurile Consiliului Județean se vor raporta la reglementările în vigoare publicate în Monitorul Oficial.

**Doamna Bîznă Mirela, consilier județean,** a intervenit și a menționat că, având în vedere situația generală din țară, este necesar ca posturile de specialitate să fie păstrate în organigrama Consiliului Județean, întrucât o instituție nu poate funcționa fără specialiști. Totodată, aceasta a propus ca, prin reprezentanții politici aflați la guvernare, să fie inițiate demersuri legislative pentru reducerea unor funcții de conducere, cum ar fi cele de vicepreședinți ai Consiliului Județean, considerând că instituția ar putea funcționa și fără aceștia, dar nu și fără personalul de specialitate. A subliniat că, întrucât au fost adoptate multe acte normative care au impus noi taxe asupra cetățenilor, ar fi oportun să se ia în considerare și măsuri de reducere a numărului unor funcții de conducere sau a unor posturi numite, a căror relevanță și aport în activitatea administrativă este discutabilă.

**Președintele Consiliului Județean, domnul Nicușor Halici**, a răspuns intervenției doamnei consilier județean Mirela Bîznă și a arătat că atât aleșii locali, cât și parlamentarii au același drept constituțional și legal de a iniția sau de a propune inițiatorilor orice măsuri considerate necesare și viabile. A precizat că intenția exprimată este de apreciat, dar a subliniat că funcțiile de vicepreședinte sau viceprimar sunt necesare pentru asigurarea continuității actului administrativ. Acesta a explicat că, într-un stat democratic, trebuie avută în vedere și situația în care persoana aflată în funcția de ordonator principal de credite putea fi în concediu, în incapacitate temporară de muncă ori în imposibilitate de exercitare a atribuțiilor. În aceste cazuri, calitatea respectivă trebuie delegată unui alt ales local, motiv pentru care rolul vicepreședinților și al viceprimarilor este indispensabil. În încheiere, președintele a subliniat că eliminarea tuturor acestor funcții ar putea reprezenta un risc pentru menținerea unei democrații consolidate.

**Fiind supus votului, proiectul de hotărâre a fost adoptat cu majoritate. (27 voturi ”pentru”, 1 vot ”abținere” și 2 voturi ”împotrivă”)**

**La punctul** **19** *,, Aprobarea rectificării bugetelor proprii ale Județului Vrancea pentru finanțarea Unității Administrativ – Teritoriale Județul Vrancea şi a instituțiilor publice de sub autoritatea Consiliului Județean Vrancea, pe anul 2025”.*

**Președintele Consiliului Județean, domnul Nicușor Halici,** a făcut o precizare referitoare la situația bugetară. S-a arătat că, potrivit datelor publice și informațiilor din mass-media, s-a inregistrat o situație de risc în ceea ce privea plata salariilor la Direcția Generală de Asistență Socială și Protecția Copilului Vrancea, întrucât pentru luna august 2025 salariile au fost achitate doar parțial. Cauza principală o constituie faptul că, la începutul anului, bugetul aprobat pentru asistență socială a fost diminuat cu 16,5 milioane lei față de necesar iar Ministerul Finanțelor, prin Direcția de Finanțe, a repartizat sumele trimestrial, neacceptând virarea integrală a fondurilor aferente lunii august în trimestrul III, din trimestrul IV.

Președintele a precizat că, începând cu luna octombrie, odată cu intrarea în trimestrul IV, urmează să fie achitate restanțele aferente lunii august, precum și salariile pentru luna septembrie, însă a atras atenția că, din acest moment, riscurile financiare sunt majore, deoarece situații similare există în majoritatea județelor din țară. A menționat că unele județe nu mai dispun deja de fonduri nici pentru medicamente sau pentru hrana beneficiarilor din centrele rezidențiale, iar județul Vrancea risca să intre în aceeași situație începând cu a doua jumătate a lunii octombrie.

Acesta a subliniat că administrația județeană a respectat obligația legală de a acoperi 10% din costurile totale ale asistenței sociale și că mai exista disponibilă doar o sumă redusă, de aproximativ 400.000 lei. Orice alocare suplimentară din partea județului ar fi însemnat încălcarea legislației, iar dacă ar fi fost permisă legal, ar fi presupus diminuarea fondurilor destinate dezvoltării, ceea ce ar fi avut un impact negativ asupra întregului județ.

Președintele a precizat că a întreprins demersuri la nivel guvernamental, adresând solicitări primului-ministru, ministrului finanțelor, ministrului muncii, precum și Direcției de Finanțe, iar problema a fost semnalată și în cadrul Uniunii Naționale a Consiliilor Județene din România. A subliniat că, în anii precedenți, rectificarea bugetară era discutată încă din lunile august – septembrie, însă în anul 2025 nu a fost adoptată nicio măsură până la acest moment. A exprimat speranța că Guvernul va identifica soluțiile necesare și va aloca sumele suplimentare, pentru a evita intrarea într-o zonă de risc financiar major.

**Fiind supus votului, proiectul de hotărâre a fost adoptat în unanimitate.** (30 voturi ”pentru”)

La punctul „*Diverse*”, doamna Mirela Bîznă, consilier județean, a intervenit și a solicitat lămuriri cu privire la situația Direcției Generale de Asistență Socială și Protecția Copilului Vrancea. Aceasta a arătat că, potrivit unui articol apărut în presă, se menționa faptul că angajații au primit doar 32% din salarii și că, în luna precedentă, unele salarii ale bugetarilor ar fi fost majorate cu 2.000 lei, inclusiv pentru personalul de specialitate. Doamna consilier a cerut clarificări privind corectitudinea acestor informații și condițiile în care ar fi fost operate eventualele majorări salariale.

**Președintele Consiliului Județean, domnul Nicușor Halici**, a răspuns intervenției doamnei consilier, arătând că, potrivit legislației în vigoare, veniturile salariale nu pot fi majorate sau diminuate decât printr-o lege adoptată și publicată în Monitorul Oficial al României. Acesta a precizat că, în ultimul an, de la preluarea mandatului, nu au fost operate majorări salariale la nivelul Consiliului Județean Vrancea și nici la instituțiile subordonate. Președintele a subliniat că, în cazul în care ar fi existat o astfel de modificare, ar fi fost necesară prezentarea unui proiect de hotărâre în fața consilierilor județeni, ceea ce nu s-a întâmplat. A concluzionat că informațiile vehiculate în presă nu reflectă realitatea, iar instituția nu poate răspunde fiecărei opinii exprimate în spațiul public, dar a dat aceste lămuriri din respect și colegialitate față de consilierii județeni.

**Doamna Mirela Bîznă, consilier județean**,a solicitat lămuriri cu privire la programul ședințelor Consiliului Județean și a întrebat de ce acestea sunt organizate cu o frecvență ridicată.

**Președintele Consiliului Județean, domnul Nicușor Halici,** a răspuns că ședințele de consiliu trebuie adaptate interesului public și nevoilor identificate la un moment dat. Acesta a explicat că, dacă legislația ar fi permis ca toate proiectele de hotărâre, fără o justificare sau fundamentare specială, să fie incluse pe ordinea de zi a ședințelor extraordinare și să se desfășoare online, s-ar fi organizat mai multe ședințe ordinare. A precizat însă că există proiecte care nu pot fi incluse în această categorie, motiv pentru care autoritatea județeană trebuie să se adapteze cerințelor și solicitărilor venite din partea instituțiilor locale și județene, precum și a celor subordonate, pentru a evita tergiversarea deciziilor și accentuarea birocrației.

Președintele a subliniat că încearcă, pe cât posibil, să anunțe în mod anticipat organizarea ședințelor, subliniind totodată că, în cazul apariției unor situații de urgență, încadrate ca atare potrivit dispozițiilor legale și care necesită adoptarea unui act administrativ al Consiliului Județean, acestea vor fi incluse pe ordinea de zi. În încheiere, a precizat că nu se dorește instituirea unei reguli rigide, prin care ședințele să se organizeze doar la începutul sau sfârșitul lunii, și a solicitat consilierilor județeni să formuleze propuneri în acest sens.

Tot la punctul „Diverse”, președintele Consiliului Județean, domnul Nicușor Halici, a informat consilierii județeni cu privire la stadiul proiectului privind „Campus profesional, integrat, liceal și universitar județul Vrancea”. Acesta a amintit că, la data de 6 martie 2023, a fost depusă cererea de finanțare, iar la 8 aprilie 2024 a fost semnat contractul de finanțare. Ulterior, la 29 ianuarie 2024, a fost lansată licitația deschisă pentru proiectare tehnică și execuție. După mai multe contestații soluționate de Consiliul Național pentru Soluționarea Contestațiilor, contractul de proiectare și execuție a putut fi semnat în martie 2025. Președintele a arătat că, imediat după semnarea contractului, constructorul a fost solicitat să furnizeze cu celeritate detaliile tehnice și economice, astfel încât să poată fi obținute avizele necesare. La 20 august 2025 a fost emisă autorizația de construire și, în aceeași zi, a fost eliberat ordinul de începere a lucrărilor.

Președintele a menționat că, la data de 19 august 2025, a fost adoptată o ordonanță de urgență prin care proiectele finanțate prin PNRR care nu înregistrau un stadiu de execuție de minimum 30% urmau să fie sistate. Din acest motiv, proiectul campusului nu a fost inclus în memorandum și exista riscul ca această situație să se confirme. Totuși, președintele a subliniat că, din punct de vedere tehnic, un proiect însemna mai mult decât execuția fizică a lucrărilor, incluzând și etapele administrative și documentațiile aferente.

S-a precizat că lucrările de construcție au inceput deja, fiind executate primele săpături pentru fundațiile celor patru clădiri prevăzute în proiect, iar constructorul și-a asumat prin contract, finalizarea lucrărilor până la 20 august 2026, în concordanță cu termenul prevăzut și în contractul de finanțare. A atras atenția că blocarea proiectului ar genera prejudicii semnificative, întrucât Consiliul Județean a efectuat deja plăți considerabile, existând contracte în derulare, iar eventualele despăgubiri către constructor ar produce pierderi suplimentare.

Președintele a arătat că a întreprins demersuri la nivel central, inclusiv prin discuții la București, și că situația campusului profesional trebuie apărată cu fermitate, întrucât reprezentă o investiție strategică pentru județul Vrancea, cu impact asupra dezvoltării educaționale, economice și sociale. A concluzionat că ar fi păcat ca acest proiect să nu fie dus la bun sfârșit, în primul rând pentru viitorul tinerilor, dar și pentru întreaga comunitate, având în vedere eforturile și resursele alocate până în prezent.

Epuizându-se punctele înscrise pe ordinea de zi, nemaifiind alte discuții, președintele Consiliului Județean, domnul Nicușor Halici, a declarat închise lucrările ședinței ordinare a Consiliului Județean Vrancea din 11 septembrie 2025.

**Președintele**

**Consiliului Județean Vrancea**

**Nicușor HALICI**

**Întocmit**

**Secretarul general al județului**

**Raluca Dan**